P6_TA(2005)0269

Aίτηση υπεράσπισης της ασυλίας και των προνομίων του κ. Marchiani

Απόφαση του Ευρωπαϊκού Κοινοβουλίου σχετικά με την αίτηση υπεράσπισης της ασυλίας και των προνομίων που υπέβαλε ο Jean-Charles Marchiani (2005/2105(IMM))

Το Ευρωπαϊκό Κοινοβούλιο,

- έχοντας υπόψη την αίτηση του Jean-Charles Marchiani για την υπεράσπιση της ασυλίας του, στις 19 Μαΐου 2005, η οποία ανακοινώθηκε σε συνεδρίαση της ολομέλειας στις 26 Μαΐου 2005,

- έχοντας υπόψη τα άρθρα 9 και 10 του Πρωτοκόλλου περί προνομίων και ασυλιών των Ευρωπαϊκών Κοινοτήτων της 8ης Απριλίου 1965, και το άρθρο 6, παράγραφος 2, της Πράξης σχετικά με την εκλογή των αντιπροσώπων στο Ευρωπαϊκό Κοινοβούλιο με άμεση και καθολική ψηφοφορία, της 20ής Σεπτεμβρίου 1976,

- έχοντας υπόψη τις αποφάσεις του Δικαστηρίου των Ευρωπαϊκών Κοινοτήτων στις 12 Μαΐου 1964 και στις 10 Ιουλίου 1986 [1],

- έχοντας υπόψη το άρθρο 6, παράγραφος 3, και το άρθρο 7 του Κανονισμού του,

- έχοντας υπόψη την έκθεση της Επιτροπής Νομικών Θεμάτων (A6-0208/2005),

A. λαμβάνοντας υπόψη ότι ο κ. Jean-Charles Marchiani εξελέγη βουλευτής στο Ευρωπαϊκό Κοινοβούλιο κατά τις πέμπτες άμεσες εκλογές που διεξήχθησαν στις 13 Ιουνίου 1999, ότι η εντολή του ελέγχθηκε στις 15 Δεκεμβρίου 1999 [2] και ότι η θητεία του έληξε στις 19 Ιουλίου 2004,

Β. λαμβάνοντας υπόψη ότι κατά το διάστημα που ήταν μέλος του Ευρωπαϊκού Κοινοβουλίου οι γαλλικές δικαστικές αρχές έθεσαν υπό παρακολούθηση ορισμένες τηλεφωνικές επικοινωνίες του κ. Jean-Charles Marchiani με άλλα άτομα,

Γ. λαμβάνοντας υπόψη ότι κατά τη διάρκεια των συνόδων του Ευρωπαϊκού Κοινοβουλίου τα μέλη του απολαύουν, εντός της επικρατείας των κρατών τους, των ασυλιών που αναγνωρίζονται στα μέλη του κοινοβουλίου της χώρας τους [3],

Δ. λαμβάνοντας υπόψη ότι, σύμφωνα με το άρθρο 100-7 του Κώδικα Ποινικής Δικονομίας της Γαλλικής Δημοκρατίας, δεν είναι δυνατή η πραγματοποίηση παρακολούθησης των τηλεφωνικών γραμμών των βουλευτών και των γερουσιαστών χωρίς προηγούμενη ενημέρωση από τον ανακριτή του προέδρου της συνέλευσης στην οποία ανήκουν αντιστοίχως,

Ε. λαμβάνοντας υπόψη ότι το γαλλικό Ακυρωτικό Δικαστήριο, κατά παραγνώριση της αρχής iura novit curia, δεν εφάρμοσε το άρθρο 10 του προαναφερθέντος Πρωτοκόλλου όσον αφορά την απόφαση αριθ. 1784 της 16ης Μαρτίου 2005, αρνούμενο κατ' αυτό τον τρόπο στον κ. Jean-Charles Marchiani την ασυλία που προβλέπεται για τους εθνικούς βουλευτές από το άρθρο 100-7 του Κώδικα Ποινικής Δικονομίας,

1. αποφασίζει να υπερασπίσει την ασυλία και τα προνόμια του πρώην βουλευτή κ. Jean-Charles Marchiani·

2. ζητεί την ακύρωση ή την ανάκληση, και εν πάση περιπτώσει την παύση κάθε αποτελέσματος που θα μπορούσε να παραχθεί de facto ή de iure, της απόφασης αριθ. 1784 του γαλλικού Ακυρωτικού Δικαστηρίου της 16ης Μαρτίου 2005·

3. αναθέτει στον Πρόεδρό του να διαβιβάσει αμέσως την παρούσα απόφαση και την έκθεση της αρμόδιας επιτροπής του στο Ακυρωτικό Δικαστήριο, την κυβέρνηση, την Εθνοσυνέλευση και τη Γερουσία της Γαλλικής Δημοκρατίας.

[1] Υπόθεση 101/63, Wagner/Fohrmann και Krier, Συλλογή 1964, σ. 195, και υπόθεση 149/85 Wybot/Faure και άλλων, Συλλογή 1986, σ. 2391.

[2] Απόφαση του Ευρωπαϊκού Κοινοβουλίου της 15ης Δεκεμβρίου 1999 σχετικά με τον έλεγχο των εντολών της 5ης εκλογής με άμεση και καθολική ψηφοφορία του Ευρωπαϊκού Κοινοβουλίου στις 10- 13.6.1999 (ΕΕ C 296 της 18.10.2000, σ. 93).

[3] Βλέπε άρθρο 10, παράγραφος 1, στοιχείο α), του Πρωτοκόλλου περί προνομίων και ασυλιών των Ευρωπαϊκών Κοινοτήτων.

--------------------------------------------------